KOMMISSIONENS FORORDNING (EF) Nr. 1593/98 af 23. juli 1998 om ændring af forordning (EØF) nr. 1764/86 for så vidt angår minimumskvalitetskravene for produkter, der er fremstillet på basis af tomater i forbindelse med produktionsstøtteordningen

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager (1), senest ændret ved forordning (EF) nr. 2199/97 (2), særlig artikel 4, stk. 9, og

ud fra følgende betragtninger:

I artikel 6 i forordning (EF) nr. 2201/96 er det fastsat, at de producerede mængder, som minimumsprisen er overholdt for, tages i betragtning ved fordelingen af kvoterne mellem forarbejdningsvirksomhederne, mellem medlemsstaterne samt mellem produktgrupperne; de mængder, der er produceret uden for kvoten til minimumsprisen i et produktionsår, tages i betragtning ved fastsættelsen af kvoten for det følgende produktionsår; det bør derfor fastsættes, at de færdigprodukter, der er fremstillet af disse mængder, underlægges de samme minimumskvalitetskrav som de produkter, der er fremstillet af kvotemængderne, som der ydes produktionsstøtte for;

i artikel 7, stk. 2, litra c), i Kommissionens forordning (EF) nr. 504/97 af 19. marts 1997 om gennemførelsesbestemmelser til Rådets forordning (EF) nr. 2201/96 for så vidt angår produktionsstøtteordningen for forarbejdede frugter og grøntsager (3), senest ændret ved forordning (EF) nr. 1590/98 (4), er det fastsat, at de mængder uden for kvoten, som minimumsprisen er overholdt for, skal angives i forarbejdningskontrakterne;

erfaringen fra forarbejdningen af tomater viser, at visse minimumskvalitetskrav bør skærpes med hensyn til tomatsaft;

Forvaltningskomitéen for Forarbejdede Frugter og Grønsager har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

I Kommissionens forordning (EØF) nr. 1764/86 (5) foretages følgende ændringer:

1) Titlen affattes således:

»Kommissionens forordning (EØF) nr. 1764/86 af 27. maj 1986 om minimumskvalitetskravene for produkter, der er fremstillet på basis af tomater i forbindelse med produktionsstøtteordningen«.

2) Artikel 1 affattes således:

»Artikel 1

I denne forordning fastsættes de minimumskvalitetskrav, som produkter fremstillet på basis af tomater, jf. definitionerne i artikel 1, stk. 2, i forordning (EF) nr. 504/97 (*), skal opfylde, for så vidt angår:

a) produkterne inden for kvoten, som den i artikel 2, stk. 1, i forordning (EF) nr. 2201/96 omhandlede produktionsstøtte ydes for

b) de produkter på basis af tomater uden for kvoten, der leveres i forbindelse med de i artikel 7, stk. 2, litra c), i forordning (EF) nr. 504/97 omhandlede forarbejdningskontrakter, og som minimumsprisen blev overholdt for.

(*) EFT L 78 af 20. 3. 1997, s. 14.«

3) I artikel 2 ændres »forordning (EØF) nr. 1599/84« til »forordning (EF) nr. 504/97«.

4) I artikel 3, andet led, ændres »artikel 1 i forordning (EØF) nr. 1599/84« til »artikel 1, stk. 2, i forordning (EF) nr. 504/97«.

5) I artikel 8 ændres »artikel 1, stk. 2, litra n) og o), i forordning (EØF) nr. 1599/84« til »artikel 1, stk. 2, litra k) og l), i forordning (EF) nr. 504/97«.

6) Artikel 10, stk. 3, litra a), affattes således:

»a) et eventuelt fremmed vegetabilsk materiale kun kan konstateres ved en omhyggelig undersøgelse med det blotte øje. Visse tilberedninger af saft og koncentrat kan dog indeholde skind og kerner inden for de grænser, der er fastsat i artikel 1, stk. 2, litra k) og l), i forordning (EF) nr. 504/97«.

7) I artikel 10, stk. 4, indsættes som litra f):

»f) et samlet indhold at mælkesyre på højst 1 vægtprocent af tørstofindholdet reduceret med eventuelt indhold af almindeligt salt, når der er tale om tomatsaft«.

8) I artikel 11 ændres »litra m), i forordning (EØF) nr. 1599/84« til »litra j), i forordning (EF) nr. 504/97«.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. juli 1998.

På Kommissionens vegne

Franz FISCHLER

Medlem af Kommissionen

(1) EFT L 297 af 21. 11. 1996, s. 29.

(2) EFT L 303 af 6. 11. 1997, s. 1.

(3) EFT L 78 af 20. 3. 1997, s. 14.

(4) Se side 11 i denne Tidende.

(5) EFT L 153 af 7. 6. 1986, s. 1.